মাইকেল মধুসূদন দত্ত
মাইকেল মধুসূদন বাংলা ভাষায় সনেট ও অমিত্রাক্ষর ছন্দের প্রবর্তক। তাঁর সর্বশ্রেষ্ঠ কীর্তি অমিত্রাক্ষর ছন্দে রামায়ণের উপাখ্যান অবলম্বনে রচিত "মেঘনাদবধ কাব্য" নামক মহাকাব্য। তাঁর অন্যান্য উল্লেখযোগ্য গ্রন্থাবলি হলো "দ্য ক্যাপটিভ লেডি", "শর্মিষ্ঠা", "কৃষ্ণকুমারী (নাটক)", "পদ্মাবতী (নাটক)", "বুড়ো শালিকের ঘাড়ে রোঁ", "একেই কি বলে সভ্যতা", "তিলোত্তমাসম্ভব কাব্য", "বীরাঙ্গনা কাব্য", "ব্রজাঙ্গনা কাব্য", "চতুর্দশপদী কবিতাবলী", "হেকটর বধ" ইত্যাদি। মাইকেলের ব্যক্তিগত জীবন ছিল নাটকীয় এবং বেদনাঘন। মাত্র ৪৯ বছর বয়সে কলকাতায় মৃত্যু হয় এই মহাকবির।
দ্বিজেন্দ্রনাথ ঠাকুর
দ্বিজেন্দ্রনাথ ঠাকুর যখন কাব্যচর্চা শুরু করেন, তখন মাইকেল মধুসূদন দত্ত ছিলেন স্বীয় সাফল্যের শীর্ষদেশে। ১৮৫৬ সালে মাদ্রাজ (অধুনা চেন্নাই) থেকে কলকাতায় প্রত্যাবর্তন করার পর থেকে ইউরোপ যাত্রার পূর্বে ছয় বছর মাইকেল মধুসূদন একাগ্রতার সহিত "তিলোত্তমাসম্ভব কাব্য" (১৮৫৯), "পদ্মাবতী" (১৮৬০), "মেঘনাদবধ কাব্য" (১৮৬১), "ব্রজাঙ্গনা কাব্য" (১৮৬১), "কৃষ্ণকুমারী" (১৮৬১), "বীরাঙ্গনা কাব্য" (১৮৬২) ইত্যাদি কাব্য ও নাটকের মাধ্যমে বাংলা সাহিত্য জগৎকে সমৃদ্ধ ও প্রভাবিত করেন। দ্বিজেন্দ্রনাথের জীবদ্দশাতেই বঙ্কিমচন্দ্র চট্টোপাধ্যায় ও রবীন্দ্রনাথ ঠাকুরের ‘বলিষ্ঠ লেখনী বাংলা সাহিত্যকে গৌরবের শিখরদেশে স্থাপন করে’। সেই যুগে বাংলার প্রত্যেক কবিই অল্পবিস্তর মধুসূদন দ্বারা প্রভাবিত হলেও, দ্বিজেন্দ্রনাথ ছিলেন এই প্রভাবের ঊর্ধ্বে। বরং মধুসূদনই দ্বিজেন্দ্রনাথকে ভবিষ্যতের কবি হিসাবে অভ্যর্থনা জানিয়েছিলেন।